04/11/2011 | Administración LocalMunicipal
Irixoa
Aprobación definitiva modificación ordenanza servizo municipal de abastecemento

De acordo co establecido no art.70.2 da Lei 7/1985, de 2 de abril, de Bases do Réxime Local, procédese á publicación íntegra do texto dos artigos modificados da ordenanza municipal do servizo de subministración de auga corrente (BOP do 12-2-2004); a aprobación da modificación produciuse por acordo plenario do 31-8-2011 e non tivo alegacións no período de exposición pública. Infraccións fraudulentas, inspección e responsabilidade Constitúen infraccións fraudulentas: a) a inexistencia de contrato que abeire a subministración de auga; b) a manipulación do contador ou equipo de medición de consumo de auga; c) a existencia de derivacións do caudal antes do equipo de medición; e d) a utilización da auga para usos diferentes dos contratados, con prexuízo na facturación por aplicación doutra tarifa.1. Cando a entidade subministradora teña coñecemento da realización dunha infracción fraudulenta por parte do usuario, requiriralle por escrito que a corrixa no prazo de tres días e advertiralle que de transcorre-lo devandito prazo sen que o fixese suspenderá a subministración da auga.2. Se a infracción consiste na derivación ilegal de caudal, o concesionario poderá suspender de xeito inmediato a subministración.3. Se co gallo da comprobación dunha denuncia por infracción fraudulenta, o usuario lle denega a entrada no inmoble ó persoal inspector, a entidade subministradora poderá suspender de xeito inmediato a subministración.1. Cando non exista contrato que abeire a subministración, a entidade subministradora liquidará unha facturación por fraude na que se inclúa o consumo equivalente á capacidade nominal do contador que corresponda ás instalacións de que se trate, cun tempo mínimo de seis horas diarias de utilización durante o prazo que vai desde a adquisición do dereito de uso do inmoble ata que se emende a existencia da fraude. En calquera caso, a duración mínima dese prazo non serán nunca inferior a un mes nin superior a seis meses.2. Cando a fraude consista na manipulación do contador ou equipo de medición, a entidade subministradora liquidará unha facturación que tome como base a capacidade de medida do caudal nominal cun tempo mínimo de seis horas diarias de utilización desde a data da última verificación oficial do contador. A duración mínima dese prazo non será inferior a un mes nin superior a un ano. Descontaranse da liquidación os consumos correspondentes a ese período que xa fosen aboados polo usuario.3. Se a fraude consiste na derivación de caudais de auga antes do equipo de medición, a liquidación realizarase coma no apartado 1 anterior e sen que se desconte a auga medida polo contador.4. Cando se utilice a auga para outros usos diferentes ós contratados, con prexuízo na facturación, a liquidación realizarase aplicándolle ó volume de auga consumido a diferencia entre a tarifa correspondente ó uso real da auga e a contratada durante o período de que se trate. Este período non será inferior a un mes nin superior a un ano.5. En tódolos casos de actuación por fraude, a liquidación estará suxeita ós impostos legalmente aplicables.6. A entidade subministradora notificaralle a liquidación ó usuario coa advertencia de que contra ela pode interpor, no prazo dun mes, recurso de alzada ante a autoridade administrativa competente en materia de consumo, sen prexuízo doutras accións ou reclamacións que xulgue oportunas. O que dispoñen os artigos anteriores enténdese sen prexuízo da responsabilidade penal por defraudación en que poida incorre-lo usuario infractor, de conformidade cos artigos 255 e 623 do Código penal. Réxime sancionador 1. Non poden ser obxecto de procedemento sancionador outras infraccións que as especificadas por esta ordenanza, sen prexuízo da lexislación sectorial.2. As infraccións clasifícanse en moi graves, graves e leves. No suposto de que a lexislación sectorial tipifique conductas non descritas neste capítulo a súa clasificación axustarase á presente ordenanza, sen prexuízo de aplicar correccións necesarias.3. Son infraccións moi graves: a) consumir auga do abastecemento sen estar autorizado nin ter contrato para o subministro. b) alterar as instalacións do enganche ou o contador para que o consumo de auga non sexa rexistrado ou o sexa en menor medida do realizado, aínda que se teña contrato. c) provocar voluntaria ou involuntariamente, retornos de auga cara á rede pública con perigo de altera-las súas condicións de potabilidade; d) comportamentos neglixentes ou maliciosos que provoquen calquera tipo de contaminación na rede; e) reincidencia na comisión de infraccións graves no prazo máximo dun (1) ano; 4. Son infraccións graves: a) abuso do subministro concertado, consumindo caudais desproporcionados en relación á actividade de usuario, sen causa xustificada; considerarase abusivo o consumo a partir dun 80 % e un 200 % máis dos mínimos de liquidación xeral e de explotación agropecuaria, respectivamente. b) destina-la auga para usos diferentes dos pactados; c) subministro de auga a terceiras persoas, ben sexa de xeito gratuíto ou de xeito oneroso; d) impedi-la entrada ó persoal do servicio en horas de normal relación co exterior ó lugar das instalacións, conexión e contador; e) abrir ou pechar a chave do rexistro existente antes do contador, tanto se está precintada como se non; f) non atende-los requirimentos do Concello para reparación dos defectos observados na súa instalación, no prazo que se indique; g) reincidencia na comisión de infraccións leves no prazo máximo dun (1) ano.5. Son infraccións leves: a) calquera acción ou omisión que infrinxa a presente ordenanza, non estando clasificada como moi grave ou grave. b) a descarga non autorizada de auga na vía pública, procedente da instalación interior particular. c) coller auga de fontes públicas para usos distintos dos domésticos e municipais.1. As clases de sancións que se poden impoñer son as seguintes: a) multa económica. b) suspensión, permanente ou temporal, do contrato de abastecemento. c) clausura, temporal ou permanente, das vías de vertido.2. As sancións imporanse con independencia da responsabilidade civil ou penal que poida ser esixida diante dos tribunais competentes, así como da responsabilidade por defraudación de consumo.3. A contía das multas será como mínimo de 50 euros e como máximo o permitido pola lexislación sectorial. A gradación das multas será por infraccións leves ata 100 euros, por infracción graves ata 500 euros e por infraccións moi graves ata 1.000 euros, sen prexuízo doutros máximos establecidos pola lexislación sectorial.4. A competencia para resolve-los expedientes e sanciona-las infraccións a esta ordenanza será do alcalde.5. Os criterios de gradación das sancións poderán ser obxectivos (afectación á saúde e seguridade ambiental, alteración social, gravidade do dano, posibilidade de reparación e beneficio obtido) e subxectivos (grao de malicia, grao de participación e capacidade económica).” O que se publica para coñecemento xeral. Contra a citada aprobación, que é definitiva en vía administativa, pode interporse o recurso contencioso-administrativo diante do Xulgado do Contencioso-Administrativo da Coruña no prazo de 2 meses, según o disposto no art.107 da Lei 30/1992, do 26 de novembro, do réxime xurídico das administracións públicas e do procedemento administrativo común. Irixoa, 26 de outubro de 2011 O ALCALDE Antonio Deibe Sanmartín